**Se făcea duminică-n oraș**

*Dana Ene*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se făcea duminică în lucrul

Păsării cu aripa de foc,

Printre gândurile gri, în trucul

Fumului ieșind dintr-un chiștoc.

Se făcea duminică în piață,

Printre porumbeii vineții,

Unde cerșetorul da pe față

Taina marii sale avuții.

Se făcea duminică-n alama

Clopotelor încă nemișcate,

Împrejurul parcului, în larma

Florilor de zarzăr împușcate

Și în dosul străzilor pe unde

Căra un graffiti uriaș

Trenul cu vagoanele rotunde.

Se făcea duminică-n oraș.